Hvorfor valgte nogle unge mænd at blive nazister under krigen? Det spørgsmål vil et nyt skoletilbud i Hjørring sætte fokus på, for at hjælpe de unge til bedre at forstå svære valg.

Hvorfor bliver nogle unge mennesker radikaliseret? Det spørgsmål skulle 9. klasse fra Sindal Skole mandag forsøge at finde et svar på. De var nemlig en testklasse, der skulle igennem et forløb om nazismen for på den måde at få en forståelse for, hvordan nogle mennesker kan foretage - set udefra - dårlige valg. - Vi har en grundfortælling om, at nazisterne er de onde og modstandsbevægelsen er de gode. Men ind i mellem er tingene lidt mere nuanceret end som så, siger Lone Venderby. Hun er fra skoletjenesten i Vendsyssel Historiske Museum. Til at illustrere det dilemma griber folkene bag mandagens arrangement fat i den berygtede nazist Aage Thomas Mariegaard. Han blev født i 1922 i Vendsyssel, og under krigen meldte han sig til Frikorps Danmark. Senere blev han et medlem af den nazistiske terrorgruppe Petergruppen, og han blev henrettet for blandt andet ti drab efter krigen. Indblik giver ikke nødvendigvis forståelse Men mandag formiddag står han foran 9. klasse i form af en skuespiller. - Var det egentlig hans skyld, han blev nazist, når han voksede op i en familie, hvor alle troede på familien, spørger Lone Venderby. Selvom de unge fik en forklaring på, hvorfor Aage Thomas Mariegaard blev nazist, synes de stadig, det var et forkert valg. - Det kan være, han har set det som en nødvendighed, men jeg ville ikke have taget det samme valg, siger Marcus Schøtt, der går i 9. klasse på Sindal Skole. Hans klassekammerat Daniel Lange bakker ham op. - Man kan jo vælge en anden vej. En mere lige vej, i stedet for en, hvor han kører ud i noget dumt noget, siger han.